Урысейм щынэхъыфIхэм халъытэ
Хабзэ хъуауэ, Урысей Федерацэм Тхылъ къыщыдэзыгъэкIхэм я зэгухьэныгъэм гъэ къэс ирегъэкIуэкI «Илъэсым и тхылъ нэхъыфIхэр» къэралпсо зэпеуэр. Абы дапщэщи жыджэру хэтщ ди республикэм и тхылъ тедзапIэхэри.
Урысейпсо зэпеуэм я зэфIэкIхэр нэгъабэ щагъэлъэгъуащ къэралым хыхьэ щIыналъэ 46-м щылажьэ тхылъ тедзапIи 120-м нэсым. Иджыблагъэ щыхэплъэжащ 2020 гъэм екIуэкIа апхуэдэ зэпеуэм кърикIуахэм. Ди гуапэ зэрыхъущи, Налшык къыщыдэкI тхылъхэр халъытащ къэралым щынэхъыфIхэм. Москва къалэм къыщызэрагъэпэща «Утыку Плъыжь» фестивалым и щIыхь тхылъхэр къыхуагъэфэщащ Котляровхэ Мариерэ Викторрэ я тхылъ тедзапIэм дунейм къыщытрагъэхьа къыдэкIыгъуэхэм. Апхуэдэхэщ КIыщокъуэ Алимрэ Кулиев Къайсынрэ я усэ къыхэхахэр зэрыту урысыбзэкIи инджылызыбзэкIи къыдэкIа, томитI хъу тхылъыр. «Кавказым и усакIуэ щэджащэхэр» серием хиубыдэу а тхылъхэр зэпеуэм и «УФ-м хыхьэ щIыналъэхэм къыщыдэкIа тхылъ нэхъыфIхэр» унэтIыныгъэм щытекIуащ. КъищынэмыщIауэ, томитI хъу а къыдэкIыгъуэр пашэ щыхъуащ зэпеуэм и унэтIыныгъэу урысыбзэм зегъэужьыным, абы жылагъуэм зыщегъэубгъуным хуэгъэпсами.
Къэралым и щыхьэрым щызэхаша фестивалышхуэм ипэ къихуэу, щIыналъэхэм нэхъыфIу къыщалъыта къыдэкIыгъуэхэр дунейм къыщытехьа тхылъ тедзапIэхэм я лIыкIуэхэр щызэхуашэсащ Ижевск къалэм. Псори зэхэту абы щагъэлъэгъуащ УФ-м и щIыналъэ 15-м къыщыдэкIа тхылъи 197-рэ. «Чайковский Пётр щалъхуа щIыналъэм илъэсым и тхылъ нэхъыфIхэр щагъэлъапIэ» зэхуэсым и утыку щаIэтахэм яхэхуащ «Къэбэрдей-Балъкъэрыр: гъэщIэгъуэнхэмрэ щэхухэмрэ» тхылъыр. Ари Котляровхэ Мариерэ Викторрэ я тхылъ тедзапIэм къыщыдэкIащ. Тхылъым хуагъэфэщащ зэпеуэм и щIыхь тхылъым и етIуанэ нагъыщэр.
Налшык и цIэр фIыкIэ зыгъэIуа Котляровхэ Мариерэ Викторрэ я тхылъ тедзапIэм и унафэщIхэми и лэжьакIуэхэми дохъуэхъу зыIэрагъэхьа ехъулIэныгъэхэмкIэ. Я лэжьыгъэм къыхуащI пщIэм хэхъуэ зэпыту IэнатIэр ирахьэкIыну ди гуапэщ.
ЖЫЛАСЭ Маритэ.
